ReOpen Media

**ReOpen Media** (), հայկական առցանց լրատվական հարթակ, որը ստեղծվել էր 2025 թվականին՝ որպես բազմալեզու լրատվական, վերլուծական և մուլտիմեդիա բովանդակությամբ նախաձեռնություն։ Նախագիծը իրականացրել է «ReOpen Media» ՍՊԸ-ն, որը ամբողջությամբ պատկանում էր «Ազգային ցանց» հիմնադրամին։ Լրատվական հարթակը փակվել է 2025 թվականի դեկտեմբերի 6-ին։

## Պատմություն
«ReOpen Media»-ն հիմնադրվել է 2025 թվականին՝ «Ազգային ցանց» հիմնադրամի կողմից որպես նոր սերնդի լրատվական հարթակ, որի նպատակն էր ստեղծել արդի, բազմաժանր և հասանելի բովանդակություն Հայաստանի ու սփյուռքի համար։ «Ազգային ցանց» հիմնադրամը ստեղծվել է 2024 թվականին՝ որպես ոչ առևտրային կազմակերպություն։ Հիմնադիրներն են Գայանե Մանուկյանը և Դավիթ Գրիգորյանը։ Ըստ 2025 թվականի օգոստոսին հրապարակված հայտարարագրի՝ միակ շահառուն հիմնադրամի տնօրեն, մասնագիտությամբ՝ ֆինանսական ռիսկերի կառավարիչ, տնտեսագետ Հրայր Պարսումյանն է։ 2025 թվականի մարտի 7-ին հիմնադրամի հոգաբարձուների խորհրդի արտահերթ նիստի որոշմամբ հիմնադրվել է «ReOpen Media» ՍՊԸ-ն՝ որպես հիմնադրամի դուստր կազմակերպություն։ Ընկերության հիմնադրման նպատակը ձեռնարկատիրական գործունեություն իրականացնելու միջոցով շահույթ ստանալն էր: Բացի «ReOpen Media» ՍՊԸ-ից, հիմնադրամը ուներ ևս մեկ ընկերություն՝ «ReOpen Production» ՍՊԸ-ն։ Հարթակի ձևավորման փուլում շեշտադրվել են անկախության, թափանցիկության և հանրային հաղորդակցության արժեքները։ 

6 ամիս գործելուց հետո՝ 2025 թվականի դեկտեմբերի 6-ին, փակվեց «ReOpen Media»-ն։ «Էս ձևաչափով եթերում այլևս չենք լինելու։ ReOpen-ն արդեն պատմություն է։ Մենք գնում ենք մեկ այլ ֆորմատով Համահայկական լրատվական գործակալության գաղափարը ապրեցնելու»,- գրել է «ReOpen Media»-ի տնօրեն, քաղաքական մեկնաբան և վերլուծաբան Դավիթ Գրիգորյանը Ֆեյսբուքի իր էջում։ «ReOpen Media»-ի գործունեության ամփոփմանը նվիրված տեսանյութում Դավիթ Գրիգորյանը ասել է․ 
«Քննարկում են, հատուկ հովանավորներ են փնտրում, թաքնված խաղեր են ցանկանում վերագրել, անհավատալի կապեր են հյուսում։ Բայց նման նախագծերը կարող են կայանալ բացառապես գաղափարական, անկախ հիմքով։ 2,5 տարի համառորեն գնալով նպատակին՝  վերջում հասա այն կետին, որտեղ հանդիպեցի մեր նախագծի մեկենասին։ Հիմա կասեք՝ անունն ասա։ Չեմ տալու։ Կան մարդիկ, որոնք կիսատ գործ են անում, իրենց անունը ոսկե տառերով գրում են ամեն պատահած պատի վրա, իսկ  կան մարդիկ, որոնք լավագույնն անելիս լռում են՝ վստահ լինելով, որ  լավն անելիս ծափահարությունների կարիք չունեն։ Նման համախոհին հանդիպելը ինձ համար մեծագույն ձեռքբերում էր, քանի որ չկար որևէ քաղաքական հիմք ու նպատակ։ Մեր ճանապարհները խաչվեցին, ու մենք պայմանավորվեցինք  ապացուցել ինքներս մեզ, որ հնարավոր է ստեղծել  բազմալեզու լրատվական գործակալություն։ Այդ  համախոհությունը ձևավորեց այս կառույցը։ Անուններ չեմ հնչեցնում»։

Ըստ «Panorama.am» լրատվակայն կայքի՝ «ReOpen Media»-ի լրատվական գործունեության դադարեցման պատճառներն ունեն քաղաքական ենթատեքստ։

## Կառավարում
«ReOpen Media» ՍՊԸ-ի 100% բաժնետերը հանդիսանում էր «Ազգային ցանց» հիմնադրամը։ Հիմնադրամի և ընկերության վերջնական շահառուն՝ Հրայր Պարսումյանն էր։ «ReOpen Media»-ի գլխավոր խմբագիրն էր Արմեն Ամիրխանյանը։ «Ազգային ցանց» հիմնադրամը շահույթ չհետապնդող կառույց է, մինչդեռ ՍՊԸ-ն նախատեսված էր լրատվական նախագծի գործառնական և տնտեսական կայունության ապահովման համար։ Ընկերության կառավարման ընդհանուր մարմինը ընկերության մասնակիցների ընդհանուր ժողովն էր, որն ուներ ընկերության կառավարման և գործունեության ցանկացած հարցի վերջնական լուծման իրավունք։ Ընթացիկ գործունեության ղեկավարումն իրականացնում էր տնօրենը, որն իրավունք ուներ առանց լիազորության գործարքներ կատարել, եթե տվյալ գործարքի գումարը չէր գերազանցում ընկերության զուտ ակտիվների 25%-ը։ «ReOpen Media» ՍՊԸ-ի գործադիր տնօրենը հիմնադրամի համահիմնադիր Դավիթ Գրիգորյանն էր։ Մինչև 2025 թվականի հուլիսը «ReOpen Media» ՍՊԸ-ի տնօրենը Գայանե Մանուկյանն էր, ապա դարձավ «ReOpen Production» ՍՊԸ-ի տնօրեն։ 2025 թվականի հոկտեմբերի 2-ին Գայանե Մանուկյանը հայտարարեց, որ թողնում է իր պաշտոնները՝ ինչպես «Ազգային ցանց» հիմնադրամում, այնպես էլ «ReOpen Media» ՍՊԸ-ում։

## Գործունեություն
«ReOpen Media»-ն ստեղծել էր բազմատեսակ բովանդակություն՝ ներառյալ․ լրատվական հոդվածներ և հաղորդագրություններ, վերլուծական նյութեր, վավերագրական և թեմատիկ տեսանյութեր, կամուրջային ծրագրեր սփյուռքի համար, փոդքաստներ, ուղիղ եթերներ և ռեպորտաժներ։ Բովանդակությունը հասանելի էր հայերեն, ինչպես նաև մի շարք այլ լեզուներով՝ նպատակ ունենալով ընդգրկել միջազգային լսարան։ Աշխարհագրական ծածկույթը միջազգային էր։ 

## Նպատակներ և արժեքներ
«ReOpen Media»-ն իր գործունեությունը կապում էր թափանցիկության, անաչառության, անկախության, մեդիա գրագիտության զարգացման, հանրային հաղորդակցության ուժեղացման ու Հայաստանի և Սփյուռքի լսարանների միավորման սկզբունքների հետ։ Նախագիծը նպատակ ուներ նաև մասնակցել լրագրողների և երիտասարդ մեդիա մասնագետների կրթական ծրագրերին ու մարզային մեդիա միջավայրի զարգացմանը։

## Դիրքավորումը լրատվական դաշում
Ըստ «Մեդիայի սեփականության մոնիտորինգ» () ծրագրի՝ սոցիալական հարթակներում համախառն լսարանի աճի հիման վրա «ReOpen Media»-ն ընդգրկվել էր Հայաստանի առավել ազդեցիկ առցանց լատվակամիջոցների թվում։

## Ծանոթագրություններ

Կատեգորիա:Հայաստանի լրատվական կայքեր
Կատեգորիա:Հայաստանի լրատվամիջոցներ
Կատեգորիա:2025 հիմնադրումներ Հայաստանում
Կատեգորիա:2025 կազմալուծումներ Հայաստանում